LOP Sandnes og Jæren

Til de Baltiske stater, Estland, Latvia og Litauen, 17. – 25.8. 2018

LOP Sandnes og Jæren er igjen på tur, denne gang til ”de Baltiske stater”. Trettiåtte medlemmer og en reiseleder tok av sted fra Stavanger lufthavn, Sola, med Tallin i Estland som mål. Tallin var utgangspunkt for en tur som etter hvert skulle bringe oss til Latvia og Litauen. En fantastisk og uforglemmelig reise.

Alle land, vi besøkte, bar preg av at de hadde vært okkupert, siste gang av Russland. Under siste krig var landene okkupert, først av Tyskland for deretter å bli overtatt av Russland. Jødene ble, av Tyskland, behandlet på samme måte som ellers i Europa. Under våre guidede omvisninger ble dette ofte nevnt. Det var tydelig at det hadde satt sine spor.

Vi besøkte, land under utvikling, med store investeringer i bygning, veier og bilpark. Som medlemmer av EU, er alle tre netto mottakere av støtte til investeringer. Der er nye hotell for, blant annet, et sterkt økende antall turister. Spesielt i Tallin og Riga var det mange turister. I alle de tre byene, opplevde vi gamlebyen. Mye av det gamle er tatt vare på. Jeg vil nok plukke Vilnius, som den hovedstad hvor det var tatt best vare på den eldre bebyggelsen. De store bygg, hoteller, markeder og kontorer, var ikke så dominerende, som i de to andre hovedstedene.

I alle de store byene ble vi imponert av mange store flotte kirker. Det er fantastisk å gå inn i kirkene og se alt som finnes av skulpturer, bilder og ikke minst noen fantastisk flotte orgel. Vi var så heldige at vi fikk overvære en enkel orgelkonsert i Riga og må si det høres når det settes i gang for fullt, fantastisk.

Vi kjørte med buss fra hovedstad til hovedstad, med stopp for lunsj og omvisning. På vei til Riga stoppet vi i, Pernu, en by med seks mil opparbeidede gang og sykkelstier. På taket av en offentlig bygning var en hestesko satt på en stang. Hesteskoen hadde tilhørt en hest som mistet denne da Karl den 12, var på besøk.

På veg fra Latvia til Litauen, stoppet vi for å se på en liten topp, fullstendig dekket av kors, tusener av kors. Her var store og små satt opp alene eller festet til store kors. Vi ble fortalt at det på grunn av mengden kors, som ble satt opp, måtte det foretas opprydding med fjerning av kors. Den siste gang dette ble gjort, var cà 75 tusen kors båret vekk. Det er umulig å anslå eller telle hvor mange kors det var.

Da russerne forsøkte å overta disse tre landene igjen, ble det dannet en kjede av innbyggerne. Kjeden var mange mil lang, rakk fra Vilnius, via Riga, til Tallin. Alle holdt sammen, hånd i hånd, utrolig men sant. Dette var med på å stoppe russiske overtakelse igjen.

Å invitere og reise på tur med en så stor gruppe vi var, trettiåtte personer, er en utfordring. Vi inviterer til tur og ser ofte at det er to par, kanskje flere par, venner, som melder seg på. Vi opplever at det dannes ”klikker” og enkelte blir ”satt utenfor”. Det er viktig at vi er oppmerksom på dette og tar initiativ for å løse opp slik at alle trives. Vår gruppe fungerte meget godt sammen.

Vi er opptatt av en dyktig reiseleder, samtidig som vi i LOP Sandnes og Jæren velger en. Vår representant har som oppgave, å støtte reiselede der det er behov. For egen del pleier jeg å gå bakerst og sørge for at alle er med og på plass når guide starter sin informasjon. Ikke alle går like fort. Det viktig at alle får høre guidens informasjon.

Vår tur var meget vellykket. Planlegges det en utenlandstur, har jeg ingen problem med å anbefale en tur til de Baltiske stater. Det var bare positive tilbakemeldinger fra alle våre deltakere.

LOP Sandnes og Jæren

Magne Helland